送王舍人超武
作者：王庭珪
朝代：宋

paragraphs: 王郎遠器宜廟堂，胡爲奔走天一方。
吳越相望峙雄壘，雙旌再開南斗傍。
手攜仙人綠玉杖，坐褰刺史赤帷裳。
平生廣莫意萬里，眼高四海無相當。
舍人舊班紫宸陛，天馬豈受青絲韁。
騎驢到部正閱歳，飄然鵠舉摩天翔。
嬰兒十萬啼塞路，各遮馬首持杯觴。
忽聞半夜發輕舸，追走不及徒悲傷。
繡衣飛章有巨力，不須州民投皂嚢。
正恐君王知治狀，便向劍履趨明光。
鰲頭蓬萊在平地，日邊除書細作行。